###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 15/2019. (II. 27.)** A Közintézmények Szolgáltató Irodája alapító okiratát módosító okirat elfogadásának javaslata

**A20 16/2019. (II. 27.)** A Közintézmények Szolgáltató Irodája egységes szerkezetbe foglalt alapító okirata elfogadásának javaslata

**A20 17/2019. (II. 27.)** „Bölcsődei fejlesztési program” című felhívásra történő pályázat benyújtásának javaslata

**A20 18/2019. (II. 27.)** „Bölcsődei fejlesztési program” című felhívás keretében benyújtott támogatási kérelemhez kapcsolódó megvalósítási és finanszírozási ütemterv javaslata

**A20 19/2019. (II. 27.)** A kiadások készpénzben történő teljesítésének eseteiről szóló önkormányzati rendelet megalkotásának javaslata

**A20 20/2019. (II. 27.)** Berettyóújfalu Város Önkormányzata 2019. évi költségvetési rendelete elfogadásának javaslata

**A20 21/2019. (II. 27.)** Az EFOP-1.2.11-16-2017-00039 azonosítószámú „Fiatalok helyben maradásának ösztönzése Berettyóújfaluban” című projekt keretében helyi ösztönző rendszer koncepciójának elfogadásának

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2019. február 27-én megtartott Pénzügyi Bizottsági ülésen.

**Jelen vannak:**

**Pénzügyi Bizottság részéről:**

Szántai László bizottsági elnök

Hagymási Gyula Levente bizottsági tag

Nagy István bizottsági tag

Oláh Lajos bizottsági tag

Csörszné Bagdi Ildikó bizottsági tag

Gyarmati Sándorné bizottsági tag

**Berettyóújfalui Polgármesteri Hivatal részéről:**

Muraközi István polgármester

Bónácz János alpolgármester

Dr. Körtvélyesi Viktor jegyző

Nagyné Székely Katalin aljegyző

Dézsi Ferencné pénzügyi irodavezető

Mile Sándor jegyzőkönyvvezető

**Meghívottak:**

Ulicsné Erdős Erzsébet intézményvezető, Közintézmények Szolg. Irodája

Gálné Tóth Klára intézményvezető, Vass Jenő Óvoda és Bölcsőde

Kusai Tamás könyvvizsgáló

A Pénzügyi Bizottság ülésének levezető elnöke Szántai László volt. A levezető elnök köszöntötte a jelenlévőket, majd megállapította, hogy a Pénzügyi Bizottság 6 fővel van jelen, így határozatképes. Elmondta, hogy az eredetileg kiküldött meghívóban három napirendi pont szerepelt, viszont ezután még kaptak két kiegészítést, így összesen 5 napirendi pont szerepel a Pénzügyi Bizottsági ülés meghívójában. A levezető elnök ezt követően a napirend tervezetét szavazásra bocsátotta, melyet a Bizottság tagjai egyhangúan 6 igennel támogattak. A Bizottság ezt követően megkezdte az előterjesztések tárgyalását.

Az ülés kezdete: 1604

**Az ülés napirendje:**

1./ Előterjesztés a kiadások készpénzben történő teljesítésének eseteiről szóló önkormányzati rendelet megalkotására (3.)

**Előterjesztő:** Muraközi István polgármester

2./ Előterjesztés a Közintézmények Szolgáltató Irodája Alapító okiratának módosítására (5.)

**Előterjesztő:** Muraközi István polgármester

3./ Előterjesztés az EFOP-1.2.11-16-2017-00039 azonosítószámú „Fiatalok helyben maradásának ösztönzése Berettyóújfaluban” című projekt keretében helyi ösztönző rendszer koncepciójának elfogadására (7.)

**Előterjesztő:** Muraközi István polgármester

4./ Előterjesztés „Bölcsődei fejlesztési program” című felhívásra történő pályázat benyújtására (8.)

**Előterjesztő:** Muraközi István polgármester

5./ Előterjesztés Berettyóújfalu Város Önkormányzata 2019. évi költségvetési rendeletének elfogadására (2.)

**Előterjesztő:** Muraközi István polgármester

**1. Napirend:** Előterjesztés a Közintézmények Szolgáltató Irodája Alapító okiratának módosítására

**Muraközi István polgármester** hozzászólásában elmondta, hogy a Közintézmények Szolgáltató Irodája alapító okiratának módosítására az intézmény tevékenységi körének bővítése miatt van szükség. Ez a tevékenységi kör a zöldterület-kezelés. Most csak az alapító okirat módosításáról, illetve az egységes szerkezetbe foglalt alapító okirat elfogadásáról lehet dönteni. Ahhoz, hogy ez tartalommal feltöltődjön, a holnapi képviselő-testületi ülésen egy másik napirendi pont elfogadása is szükségeltetik. Egészen pontosan a költségvetés elfogadásáról van szó, hiszen költségvetési forrást csak annak elfogadásával lehet ennek a feladatkörnek az ellátásához rendelni.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 6 igen, 0 nem, 0 tartózkodás mellett az alábbi határozatot hozta:

**15/2019. (II. 27.) Pénzügyi Bizottsági Határozat**

A Pénzügyi Bizottság a Közintézmények Szolgáltató Irodája alapító okiratát módosító okirat elfogadását támogatja és a Képviselő-testületnek elfogadásra javasolja.

**Határidő:** 2019. február 28.

**Felelős:** Szántai László elnök

A Pénzügyi Bizottság 6 igen, 0 nem, 0 tartózkodás mellett az alábbi határozatot hozta:

**16/2019. (II. 27.) Pénzügyi Bizottsági Határozat**

A Pénzügyi Bizottság a Közintézmények Szolgáltató Irodája egységes szerkezetbe foglalt alapító okiratának elfogadását támogatja és a Képviselő-testületnek elfogadásra javasolja.

**Határidő:** 2019. február 28.

**Felelős:** Szántai László elnök

**2. Napirend:** Előterjesztés „Bölcsődei fejlesztési program” című felhívásra történő pályázat benyújtására

**Muraközi István polgármester** szóbeli kiegészítésében elmondta, hogy ennek a pályázatnak a benyújtási határideje március 12-e, tehát februárban mindenképpen dönteni kell, ugyanis márciusban erre már nem lesz lehetőség. A pályázatot be lehet úgy nyújtani, hogy a szükséges önerőt az Önkormányzat a 2020. évi költségvetésének terhére biztosítja. A pályázatban az önerő mértéke 15%. A pályázat elbírálása, a kiviteli tervek elkészítése, a közbeszerzés lebonyolítása, a kivitelező kiválasztása ebben az évben értelemszerűen nem igényel költségvetési forrást. A bejelentett családvédelmi intézkedések sorában nagy létszámú bölcsődei férőhely bővítést tűzött ki a Magyar Kormány, ehhez lehet most csatlakozni. A beruházás során az épület földszinti részén két új csoportszoba kerülne kialakításra.

**Gálné Tóth Klára intézményvezető** hozzátette, hogy véleménye szerint nagyon nagy szükség van a bölcsődei férőhelyek bővítésére. Ezzel a két új csoporttal talán az igényeket is ki lehet elégíteni, illetve mivel az óvodában vannak két és fél éves gyerekek, így az óvodai részt is tudnák annyiban ehhez igazítani, hogy a két és fél éves gyermekek maradhatnának továbbra is a Bölcsődében.

**Csörszné Bagdi Ildikó bizottsági tag** kérdést tett fel arra vonatkozóan, hogy a beruházás esetleges megvalósítását követően marad elég kültéri rész a gyermekek számára?

**Gálné Tóth Klára intézményvezető** válaszában elmondta, hogy elég nagy az udvari rész, a beruházás megvalósítását követően is marad elég hely a gyermekeknek.

**Szántai László képviselő** hozzátette, hogy ha jól olvasta, a pályázatban maximálisan igényelhető támogatás 300 millió Ft, illetve kétszer 14 fő befogadására lenne alkalmas az új szárny. Ez így összesen 28 fő. Az előterjesztés szerint férőhelyenként legfeljebb 8 millió Ft igényelhető. Ha a 28-at összeszorozza 8-al, akkor 224 jön ki, tehát elvileg 224 millió Ft igénylésére lenne lehetőség, ezzel szemben a projekt összköltsége 138 millió Ft. Szeretné tudni, hogy miért nem használja ki az Önkormányzat a 8 millió Ft-os férőhelyenkénti támogatást a beruházásban?

**Muraközi István polgármester** válaszában elmondta, hogy ebben az esetben a szükséges önerő jelentősen növekedne. A szükséges műszaki tartalom szerepel a pályázatban, de még így is 20 millió Ft az önerő, ráadásul a 2019. évi költségvetésben nincs ennyi az összes felhalmozási tartalék.

**Hagymási Gyula képviselő** szóbeli kiegészítésében elmondta, hogy nem kíván részt venni a szavazásban, mert ez a pótlólag kiküldött anyag elkerülte a figyelmét. Ezt holnapra pótolni fogja, és valószínűleg támogatja is a pályázat benyújtását.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**17/2019. (II. 27.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete támogatja a „Bölcsődei fejlesztési program” elnevezésű pályázati felhívásra támogatási kérelem benyújtását a Vass Jenő Óvoda és Bölcsőde 4100 Berettyóújfalu, József Attila utca 25. szám alatti ingatlanon megvalósuló fejlesztéshez a következő finanszírozási feltételekkel:

|  |  |
| --- | --- |
| Teljes költség | 138 091 925 Ft |
| Támogatási összeg (85 %) | 117 378 136 Ft |
| Önkormányzati önerő (15 %) | 20 713 789 Ft |

A 20 713 789 Ft önrészt Berettyóújfalu Város Önkormányzata a 2020. évi költségvetés terhére biztosítja, támogatja és a Képviselő-testületnek elfogadásra javasolja.

**Határidő:** 2019. február 28.

**Felelős:** Szántai László elnök

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**18/2019. (II. 27.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete támogatja az „Bölcsődei fejlesztési program” című felhívás keretében benyújtott támogatási kérelemhez kapcsolódó megvalósítási és finanszírozási ütemtervet a határozati javaslat szerinti finanszírozási feltételekkel támogatja és a Képviselő-testületnek elfogadásra javasolja.

**Határidő:** 2019. február 28.

**Felelős:** Szántai László elnök

A szavazásban nem vett részt Hagymási Gyula képviselő.

**3. Napirend:** Előterjesztés a kiadások készpénzben történő teljesítésének eseteiről szóló önkormányzati rendelet megalkotására

**Dézsi Ferencné pénzügyi irodavezető** kiegészítésében elmondta, hogy ilyen rendelettel nem rendelkezik az Önkormányzat, így ezt mindenképpen el kell fogadni, legkésőbb március 1-ig. A rendeletben semmi új dolog nincs, lényegében a pénztár működését kell rendeletben szabályozni. A rendeletben szerepelnie kell azoknak az eseteknek, amelyeket a pénztárból ki lehet fizetni.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 6 igen, 0 nem, 0 tartózkodás mellett az alábbi határozatot hozta:

**19/2019. (II. 27.) Pénzügyi Bizottsági Határozat**

A Pénzügyi Bizottság a kiadások készpénzben történő teljesítésének eseteiről szóló önkormányzati rendelet megalkotását támogatja és a Képviselő-testületnek elfogadásra javasolja.

**Határidő:** 2019. február 28.

**Felelős:** Szántai László elnök

**4. Napirend:** Előterjesztés Berettyóújfalu Város Önkormányzata 2019. évi költségvetési rendeletének elfogadására

**Muraközi István polgármester** szóban elmondta, hogy a költségvetés változatlan formában került újra benyújtásra. Kiegészíteni nem kívánja az előterjesztést, azt a korábbi együttes bizottsági ülésen, illetve a képviselő-testületi ülésen már megtette. A korábbi bizottsági, illetve képviselő-testületi ülésen nem tudott jelen lenni Kusai Tamás könyvvizsgáló, most viszont itt van, hogy a költségvetés kapcsán elmondja véleményét.

**Kusai Tamás könyvvizsgáló** szóbeli kiegészítésében elmondta, hogy véleménye szerint, ha a képviselő-testület bármilyen okból nem fogadta el a költségvetési rendeletet, akkor azt újra kell tárgyalni, a bizottságoknak is, addig, ameddig jóvá nem hagyja. Ha jól értesült, akkor polgármester úr az egyetlen hosszabb távú véleményét a költségvetést illetően ismertette a bizottsági, illetve a képviselő-testületi ülésen a személyes jelenléte nélkül is. A könyvvizsgálói véleményében már leírta, hogy az anyag alkalmas a költségvetési rendelet elfogadására, mivel mind tartalmi, mind formai szempontból tartalmazza a jogszabályban előírtakat.

**Hagymási Gyula képviselő** kérdést tett fel arra vonatkozóan, hogy mi történik olyankor, ha egy városnak nincsen érvényes költségvetési rendelete?

**Dr. Körtvélyesi Viktor jegyző** válaszában elmondta, hogy az Áht. szerint a költségvetés elfogadásának végső határideje március 15. Ha eddig az időpontig nincs elfogadott költségvetése a városnak, akkor az átmeneti gazdálkodásról kell rendeletet alkotni.

**Kusai Tamás könyvvizsgáló** hozzátette, hogy ebben az esetben sem állhat meg az élet, így a jogszabályok szerint az előző évi költségvetés arányos részét, tehát 1/12-ed részét lehet felhasználni a működés során.

**Dézsi Ferencné pénzügyi irodavezető** kiegészítésében elmondta, hogy ebben az esetben az Önkormányzat semmilyen állami finanszírozást nem kap, az előző évi költségvetés 1/12-ed részét pedig saját forrásból kellene biztosítani.

**Szántai László képviselő** kérdést tett fel arra vonatkozóan, hogy ha a Pénzügyi Bizottság egyszer már döntött ebben a kérdésben, akkor most újra dönteni kell?

**Muraközi István polgármester** válaszában elmondta, hogy újra dönteni kell.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 2 tartózkodás mellett az alábbi határozatot hozta:

**20/2019. (II. 27.) Pénzügyi Bizottsági Határozat**

A Pénzügyi Bizottság Berettyóújfalu Város Önkormányzata 2019. évi költségvetési rendeletének elfogadását támogatja és a Képviselő-testületnek elfogadásra javasolja.

**Határidő:** 2019. február 28.

**Felelős:** Szántai László elnök

**5. Napirend:** Előterjesztés az EFOP-1.2.11-16-2017-00039 azonosítószámú „Fiatalok helyben maradásának ösztönzése Berettyóújfaluban” című projekt keretében helyi ösztönző rendszer koncepciójának elfogadására

**Bónácz János alpolgármester** kiegészítésében elmondta, hogy a pályázat kódszáma hosszú, de egy viszonylag rövid, de olvasmányos és jelentős tartalommal bíró koncepció van a Bizottság előtt. A Képviselő-testület február 21-ei ülését követően az azon részt vevő képviselők egy informális fórumon ismerkedhettek meg a már említett koncepcióval. Itt a képviselőknek lehetőségük volt javaslatot tenni, illetve véleményt nyilvánítani. A koncepció magába foglal egy listát a hiány-szakmákról. A fórumon merült fel, hogy miért szerepel a listán a dajka, mint hiányszakma. Ennek utánajártak, dajkából megvan a szükséges létszám, így az nem minősül hiányszakmának, így a listáról törlésre kerülne. A tartalmi értékelésnél a munkavállalói ösztöndíjnál a hiányszakmák súlyozása az 1-5 pontig úgy változott, hogy most már 1-10 pontig lehet súlyozni, illetve abban döntést hozni, hogy melyek azok a hiányszakmák, melyek előnyt élvezhetnek a pályázat szempontjából. A tegnapi Humánpolitikai Bizottsági ülésen volt egy olyan észrevétel, hogy a lakhatási és a munkavállalói ösztöndíj tekintetében a családi állapotra vonatkozóan az egyedülállók 1 pontot, a házasok és élettársi kapcsolatban élők 2 pontot, a gyermeket nevelő egyedülállók és családok pedig 3 pontot kapnának az értékelések során. A pályázat fő célja 3 pillérre épül, a tanulmányi ösztöndíjra, a munkavállalói ösztöndíjra és a lakhatási ösztöndíjra. Ezzel volt a legtöbb tennivaló, hiszen meg kellett találni azt a végleges formát, amelyben a pályázati rendszert és a bírálati szempontokat is fel lehetett állítani.

**Hagymási Gyula képviselő** elmondta, hogy az anyag szerint 1-10-ig lehet súlyozni, illetve pontozni a hiányszakmákat. Kérdést tett fel arra vonatkozóan, hogy az anyaghoz nem tartozik egy olyan melléklet, amelyben a felsorolt szakmák be vannak kategorizálva, hogy ez 1 pontot ér, ez 2 pontot ér, ez 10 pontot ér? Ki dönti azt el, hogy mi az 1 pontos hiányszakma, vagy mi a 10 pontos hiányszakma? A múltkor már kifejtette, de most szeretné megismételni, hogy ezeknek a szakmáknak egy része olyan, amit nem biztos, hogy szerepeltetne ezen a listán. Véleménye szerint a Kórház és az Önkormányzat érdekeit sokkal fajsúlyosabban kellene kezelni, illetve csak másodlagosan a helyi vállalkozók érdekeit. A 200 millió Ft-os keretösszeget négy indikátor szerint lehet szétosztani. Az első és leglátványosabb a lakások felújítása, illetve felszerelése, aztán különböző tréningek, kompetenciafejlesztő programok futnak, szakmai előadások vannak. Kérdésként fogalmazta meg, hogy a belső arányszámokról szeretne többet tudni, vagyis mennyi az infrastruktúra fejlesztés, mennyi az eszközfejlesztés, illetve mennyi a programokra fordított forrás összege? Egy kérdőív alapján a fiatalok nyilatkoztak a feltett kérdésekről a pályázat kapcsán még 2018 novemberében, ami véleménye szerint egy nagyon fontos információ forrás. Kérdést tett fel arra vonatkozóan, hogy nagyjából hányan töltötték ki ezt a kérdőívet?

**Bónácz János alpolgármester** válaszában elmondta, hogy a pályázat belső arányszámairól jelenleg nem tud nyilatkozni, ezt a holnapi képviselő-testületi ülésre pótolja. A kérdőív egy internetes kérdőív volt, információi szerint rövid időn belül nagyjából 100 fő töltötte azt ki.

**Muraközi István polgármester** hozzátette, hogy az ösztönző támogatás mértéke a hiányszakmában dolgozóknak az előterjesztés 33. oldalán van részletezve. Ennek mértéke 12 hónapon keresztül havi 45.000 Ft, de összesen 12.420.000 Ft pályázható, a tanulói ösztöndíjra vonatkozó pályázható keretösszeg pedig 2.700.000 Ft. A pályázaton belül a legnagyobb összeg az infrastrukturális fejlesztésekre vonatkozik, hiszen 11 lakás kerül felújításra.

**Szántai László képviselő** szóbeli kiegészítésében elmondta, hogy a táblázatot, amelyikben a hiányszakmák vannak, azokat átnézte és odaírta magának, hogy súlypontok. Viszont ezt most lehúzta, mert véleménye szerint mindig az adott szituációnak megfelelően kell meghatározni az adott szakma képviselőjének a súlyát. Ha például két év múlva minden óvodapedagógus álláshely be lesz töltve, akkor abban az időpillanatban az óvodapedagógusnak csak 1 pontot adnának, egy tanárnak meg 9 pontot, mert akkor éppen arra van szükség. Meglátása szerint ez egyfajta flexibilitást kölcsönöz a listának. Van két olyan pályázat, melyek bizonyos ponton metszik egymást, érintve ezt a pályázatot is. Az egyik egy TOP-os pályázat, a megyei önkormányzattal közösen az úgynevezett „helyi foglalkoztatási együttműködések” című pályázat, a másik pedig egy EFOP-os pályázat. Ezekben voltak olyan elemek, mint például helyi emberi erőforrás fejlesztés, munkaerőpiacon való megjelenés elősegítése. Ezek részben összecsengenek a jelenleg tárgyalt pályázat feladatával. Kérdést tett fel arra vonatkozóan, hogy ezek a pályázatok hogy állnak? Ha jól tudja, az 50 milliós pályázat nyert, viszont nem emlékszik, hogy az 500 milliós pályázattal mi a helyzet.

**Muraközi István polgármester** válaszában elmondta, hogy az 500 milliós pályázat kapcsán még nem született döntés. A jelenlegi pályázatnak kötelező és önként vállalt elemei is vannak. Az oktatások, tréningek kötelező elemei valamennyi pályázatnak.

**Hagymási Gyula képviselő** véleménye szerint ez a 100 db kitöltött kérdőív kellően nagy szám ahhoz, hogy ennek a fiatal korosztálynak a kilátásairól, problémaköréről információkat kapjanak. Meglátása szerint, ha erről kaphatnának egy tájékoztatót, az mindenki számára hasznos lehetne. Ezt követően elmondta, hogy véleménye szerint egy pályázó nagy valószínűség szerint ki fogja tudni számolni, hogy ebben az évben az Önkormányzat mennyi pontot adott a 6. és 7. véleménye szerint szubjektív pontok alapján az adott szakmára, hiszen a többi az mind objektív szempont. Igazságosabbnak gondolná, ha a szakmához pontokat rendelnének, vagy rostálni kellene a szakmák listáját. Úgy gondolja, hogy a megfelelő fizetés mellett Berettyóújfaluban lehetne találni segédmunkást, udvarost, szabót, egyszerű ipari foglalkozású dolgozót vagy felszolgálót.

**Muraközi István polgármester** hozzátette, hogy ha jól érti, képviselő úr úgy gondolja, hogy ha a szakmák nincsenek pontozva, akkor valaki ki tudja számolni, hogy az ő szakmája mennyit ér. Véleménye szerint, ha előre pontozzák a szakmákat, akkor az adott pályázó még inkább tudni fogja, hogy az ő szakmája mennyire fontos. Meglátása szerint a szubjektív elemek döntéshozói szempontból nem ördögtől valók. Azzal a lehetőséggel, hogy az Önkormányzat ponttal tudja kifejezni egy szakmának a település szempontjából való fontosságát, azzal kárt nem okoz.

**Szántai László képviselő** elmondta, hogy személy szerint azt a megoldást támogatja, ami a pillanatnyi helyzetnek megfelelő döntést lehetővé teszi.

**Muraközi István polgármester** kiegészítésében elmondta, hogy a pályázattal az elvándorlást próbálja az Önkormányzat megállítani. A pályázat benyújtásához berettyóújfalui munkahellyel kell rendelkezni, tehát csak olyan szakmák jöhetnek szóba, melyek Berettyóújfalut érintik.

**Szántai László képviselő** hozzátette, hogy a múltkori rendkívüli képviselő-testületi ülés után elszólította a kötelesség, ezért nem tudott jelen lenni a tájékoztató fórumon. Azt gondolja, hogy pro és kontra érveket meghallgatva ez a pályázati anyag kiindulási alapnak véleménye szerint nem rossz.

**Csörszné Bagdi Ildikó bizottsági tag** szóban hozzátette, hogy véleménye szerint azt kiküszöbölni, hogy valaki ne érezzen sérelmet, vagy ne érezze sértve magát az nem kivitelezhető. Minden szubjektív döntésben van ilyen.

**Szántai László képviselő** hozzátette, hogy a Humánpolitikai Bizottság ülésén elhangzott módosító javaslatokat nem kapták meg írásban, így jelen pillanatban csak az eredeti előterjesztésről tud a Bizottság dönteni. Kérdést tett fel arra vonatkozóan, hogy jól érti-e?

**Muraközi István polgármester** hozzátette, hogy ez valóban így van, de ha a bizottsági tagok elfogadják, hogy szóban újra elmondja a módosításokat, akkor a holnapi napon nem kellene kiosztani.

**Dr. Körtvélyesi Viktor jegyző** elmondta, hogy most lemásolja a módosítási javaslatokat és még itt az ülésen ki is osztja.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot a módosítási javaslatokkal együtt szavazásra bocsátotta.

A Pénzügyi Bizottság 6 igen, 0 nem, 0 tartózkodás mellett az alábbi határozatot hozta:

**21/2019. (II. 27.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete az EFOP-1.2.11-16-2017-00039 azonosítószámú „Fiatalok helyben maradásának ösztönzése Berettyóújfaluban” című pályázat keretén belül kidolgozásra került Helyi ösztönző rendszer koncepcióját a határozati javaslat szerint elfogadja, támogatja és a Képviselő-testületnek elfogadásra javasolja.

**Határidő:** 2019. február 28.

**Felelős:** Szántai László elnök

A levezető elnök megköszönte a jelenlévők munkáját és az ülést 17:22 perckor bezárta.

k.m.f.

Szántai László Hagymási Gyula

Pénzügyi Bizottság Elnöke Pénzügyi Bizottság Tagja

Mile Sándor

jegyzőkönyvvezető